ย่านชุมชนเก่า: ชุมชนริมถนนห่วยโหล่ว และชุมชนริมทางรถไฟ
ที่อยู่: ตำบลในเมือง อำเภอเมืองสุรินทร์ จังหวัดสุรินทร์ ภาคตะวันออกเฉียงเหนือ
ลักษณะสำคัญ: ชุมชนริมถนนห่วยโหล่ว และชุมชนริมทางรถไฟ เป็นย่านพาณิชยกรรมเก่าแห่งแรกของเมืองสุรินทร์ อยู่บริเวณด้านหน้าสถานีรถไฟ และบริเวณริมถนนห่วยโหล่ว อาคารเดิมในย่านชุมชนมี 3 ลักษณะ ได้แก่ ห้องแถวไม้ ห้องแถวแบบคอนกรีตกับผสมไม้ และห้องแถวแบบคอนกรีตเสริมเหล็ก ความสูง 1-2 ชั้น ย่านพาณิชยกรรมเก่าแห่งแรกของเมืองสุรินทร์ เป็นย่านพาณิชยกรรมที่เกิดจากการคมนาคมขนส่งทางรถไฟ โดยคนไทยเชื้อสายจีนในสมัยก่อนเดินทางมาค้าขายโดยนั่งรถไฟมาลงที่สถานีรถไฟสุรินทร์ จนเริ่มมีการก่อสร้างอาคารเพื่อใช้ค้าขาย และมีวิวัฒนาการเรื่อยมาจนถึงปัจจุบัน ลักษณะทางสังคมยังคงมีวิถีชีวิตและวัฒนธรรมที่สะท้อนความเป็นคนไทยเชื้อสายจีนอยู่ เช่น การไหว้เจ้า กิจกรรมในวันตรุษจีน เป็นต้น มีอาคารพาณิชยกรรมเก่า ลักษณะห้องแถวไม้ และคอนกรีตผสมไม้ ที่มีลักษณะเด่นด้านองค์ประกอบสถาปัตยกรรม เช่น ลูกกรงราวระเบียง บานหน้าต่าง บานประตู และช่องระบายอากาศเหนือหน้าต่างและประตู เป็นต้น